Gekanselleerde troue word toe partytjie vir hawelosesSarah Cummins gesels met mans van Wheeler Mission by die Ritz Charles (15 Julie 2017) Foto: Kelly Wilkinson/The Indianapolis Star via AP ŉ Vrou wie se troue gekanselleer is, het ŉ plan beraam om seker te maak dat die geld wat sy daaraan spandeer het, nie verkwis word nie. Sarah Cummins (25) het ŉ luukse onthaal ter waarde van $30 000 (byna R390 000) in Carmel, Indianapolis gereël, maar sy en haar verloofde het ŉ week gelede besluit om nie met die troue voort te gaan nie. Sarah het besluit om eerder die partytjie vir ŉ goeie doel aan te wend. Ongeveer 12 veterane van ŉ plaaslike organisasie was deel van die 170 gaste wat aan die smaaklike ete (en die troukoek!) gesmul het. Cummins wou nie ŉ rede vir Indianapolis Star gee waarom sy en haar verloofde die troue gekanselleer het nie, maar hulle kon nie die kontrak met die Ritz Charles in Carmel en ŉ ete vir 170 gaste kanselleer nie. Sy het skuilings vir haweloses gekontak en die gaste vrolik verwelkom toe hulle by die partytjie opgedaag het. “Vir my was dit ŉ geleentheid om hierdie mense te laat weet dat hulle dit ook verdien om in só plek te wees, net soos enigiemand anders,” het sy gesê. Plaaslike ondernemings en inwoners het pakke, rokke en ander items geskenk wat die gaste kon dra. Drie van Sarah se strooimeisies en haar ma en tannies het haar ook by die geleentheid ondersteun. Sarah se eksverloofde, Logan Araujo, het ook ingestem dat dit ŉ onselfsugtige manier is om die situasie te hanteer. Sy is nog nie seker wat sy met haar trourok gaan doen nie. “Dis nog te seer om daaraan te dink.”